b'\n_START_ARTICLE_\nKivikausi\n_START_PARAGRAPH_\nKivikausi oli aikakausi, jolloin ihmiskunta teki ty\xc3\xb6kaluja p\xc3\xa4\xc3\xa4asiassa kivest\xc3\xa4, puusta ja luusta, eiv\xc3\xa4tk\xc3\xa4 metallit olleet viel\xc3\xa4 yleisess\xc3\xa4 k\xc3\xa4yt\xc3\xb6ss\xc3\xa4 ainakaan ty\xc3\xb6v\xc3\xa4linein\xc3\xa4. Muita yleisesti k\xc3\xa4ytettyj\xc3\xa4 materiaaleja olivat savi sek\xc3\xa4 erilaiset el\xc3\xa4imist\xc3\xa4 ja kasveista saatavat aineet, kuten nahka. Suomen kivikauden katsotaan alkaneen noin 8850-luvulla._NEWLINE_Kivikauden ajanjakso on pisin ihmisen kulttuurievoluution ajanjakso. Se alkaa ensimm\xc3\xa4isen hominidin ilmaantumisesta Afrikkaan seitsem\xc3\xa4n miljoonaa vuotta sitten ja p\xc3\xa4\xc3\xa4ttyy metallity\xc3\xb6v\xc3\xa4lineiden tullessa yleiseen k\xc3\xa4ytt\xc3\xb6\xc3\xb6n. Kivikausi p\xc3\xa4\xc3\xa4ttyi siten eri puolilla maailmaa eri aikoina. Viel\xc3\xa4kin on olemassa muutamia harvoja heimoja, jotka eiv\xc3\xa4t k\xc3\xa4yt\xc3\xa4 metalleja.\n_START_SECTION_\nKivikauden k\xc3\xa4site\n_START_PARAGRAPH_\nKivikauden k\xc3\xa4site syntyi tieteellisen arkeologian varhaisvaiheessa 1800-luvun alkupuolella, kun muinaisia esinel\xc3\xb6yt\xc3\xb6j\xc3\xa4 jaettiin valmistusmateriaalin mukaan kivi-, pronssi- ja rautakautisiin ryhmiin. Vaikka kivikautisissa kulttuureissa tapahtui vuosituhansien kuluessa suuriakin mullistuksia, kuten esimerkiksi maanviljelyn kehitt\xc3\xa4minen, kivikauden k\xc3\xa4site on kuitenkin s\xc3\xa4ilynyt yleisess\xc3\xa4 k\xc3\xa4yt\xc3\xb6ss\xc3\xa4._NEWLINE_Kiviesineet ovat arkeologiassa keskeist\xc3\xa4 ja joskus my\xc3\xb6s ainoaa l\xc3\xb6yt\xc3\xb6aineistoa, vaikka tiedet\xc3\xa4\xc3\xa4nkin, ett\xc3\xa4 suurin osa esineist\xc3\xa4 valmistettiin orgaanisista materiaaleista. T\xc3\xa4llaista materiaalia l\xc3\xb6ydet\xc3\xa4\xc3\xa4nkin, jos olosuhteet esineiden s\xc3\xa4ilymiselle ovat olleet suotuisat. Varhaispaleoliittisen kauden l\xc3\xb6yd\xc3\xb6t eiv\xc3\xa4t aina sis\xc3\xa4ll\xc3\xa4 edes kiviesineit\xc3\xa4, vaan ainoastaan ihmisluun palasia. N\xc3\xa4m\xc3\xa4kin l\xc3\xb6yd\xc3\xb6t sis\xc3\xa4llytet\xc3\xa4\xc3\xa4n mukaan kivikautiseen aineistoon._NEWLINE_Nyky\xc3\xa4\xc3\xa4n kivikautisen l\xc3\xb6yd\xc3\xb6n ik\xc3\xa4 voidaan usein m\xc3\xa4\xc3\xa4ritt\xc3\xa4\xc3\xa4 erilaisilla luonnontieteellisill\xc3\xa4 ajoitusmenetelmill\xc3\xa4._NEWLINE_Esineiden luokittelu tekotavan ja muodon perusteella on kivikauden tutkimuksen t\xc3\xa4rkeimpi\xc3\xa4 menetelmi\xc3\xa4. Esinetyypit kytkev\xc3\xa4t niit\xc3\xa4 valmistaneet ja k\xc3\xa4ytt\xc3\xa4neet ihmiset johonkin arkeologiseen kulttuuriin tai traditioon.\n_START_SECTION_\nKivikauden jaottelu eri kausiin\n_START_PARAGRAPH_\nKivikausi jaotellaan Euraasiassa kolmeen ajallisesti toisiaan seuraavaan aikakauteen: paleoliittiseen, mesoliittiseen ja neoliittiseen kauteen. Kausien ajalliset siirtym\xc3\xa4kohdat vaihtelevat alueittain. Yleisesti paleoliittinen kausi k\xc3\xa4sitt\xc3\xa4\xc3\xa4 ajan ennen j\xc3\xa4\xc3\xa4kauden loppua noin 12\xc2\xa0000 vuotta sitten. Mesoliittinen kausi on j\xc3\xa4\xc3\xa4kauden j\xc3\xa4lkeisen kivikauden alkuvaihe, jolloin elettiin viel\xc3\xa4 mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4-kulttuurissa. Neoliittinen kausi alkaa maanviljelyn omaksumisesta jatkuen pronssikauteen. Pohjois-Euroopassa my\xc3\xb6s mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4-kulttuuri voidaan lukea neoliittiseksi tai subneoliittiseksi, jos se on ottanut k\xc3\xa4ytt\xc3\xb6\xc3\xb6ns\xc3\xa4 keramiikan._NEWLINE_Muissa maanosissa k\xc3\xa4ytet\xc3\xa4\xc3\xa4n toisenlaisia jaotteluja. Esimerkiksi Australiassa kivikautta ei jaeta paleoliittisen, mesoliittiseen ja neoliittiseen, koska kehitys oli siell\xc3\xa4 erilainen. Amerikan arkeologiassa taas on pitk\xc3\xa4\xc3\xa4n ollut vallalla k\xc3\xa4sitys, ett\xc3\xa4 ihminen saapui sinne vasta j\xc3\xa4\xc3\xa4kauden j\xc3\xa4lkeen.'